Folketing
2008-05-30

Får vi ikke styr på det her område, så vil konsekvenserne for hele samfundet på lidt længere sigt blive fuldstændig uoverskuelige. Erfaringerne fra Tyskland og England viser risikoen ved ikke i tide at tage fat på udfordringerne, for i de lande er lønningerne under pres, og fagforeningerne er på hælene. Der findes selvfølgelig mennesker, der synes, at det er rigtig dejligt med sådan en røverkapitalisme, men indsatsen i det her pokerspil er altså selve den danske måde at indrette arbejdsmarkedet på. Velfærd handler altså ikke bare om skat, overførselsindkomster og offentlig service. For ganske almindelige lønmodtagere er velfærd i høj grad et spørgsmål om trygge og velordnede forhold på arbejdsmarkedet. Derfor er det ikke bare en fagforeningssag, men det er simpelt hen en folkesag, når fagbevægelsen stiller sig i spidsen for at forsvare vores velfærdssamfund og den danske måde at indrette arbejdsmarkedet på. Fagbevægelsen udfører her for egne midler den kæmpestore opgave til glæde for hele samfundet. Det er jo strengt taget ikke holdbart i længden. Hvorfor skal alene fagbevægelsens medlemmer ved deres eget kontingent finansiere den her indsats?